Μεσσηνιακά έργα (1874-2016) = Studies on ancient Messenia (1874-2016) - Laskaris, Nikolaos G. (Εκδοτικός οίκος Κ. & Μ. Σταμούλη, 2020)
From introduction on page 3: Τα έργα που εκδίδονται στις ήμερες μας έχουν έναν ερευνητικό χαρακτήρα. Παρουσιάζουν τις αρχαιολογικές έρευνες -επιφανειακές, ανασκαφικές, παρουσίαση ευρημάτων- ή συνθέσεις ιστορικών περιόδων ή θεμάτων και σπανιότατα βιογραφίες των συντελεστών της αρχαιολογικής ή ιστορικής έρευνας. Το έργο της βιβλιοκρισίας είναι ο λόγος για την ποιότητα του έργου των συντελεστών της έρευνας. Οι βιβλιοκρισίες συναντώνται στα περιοδικά και αυτές αφορούν το εξεταζόμενο έργο και μόνο. Μία πληρέστερη παρουσίαση θα απαιτούσε την εξέταση του συνόλου του έργου του ερευνητή πράγμα που ταυτίζεται με την εργογραφία και την βιογραφία. Αλλά και μία βιογραφία σπάνια υπεισέρχεται στην σε βάθος εξέταση του έργου του βιογραφούμενου. Συνηθέστερα αφιερώνεται σε δευτερεύουσες δραστηριότητες του προσώπου.
Σκοπός της κριτικής είναι να αποδώσει δικαιοσύνη, να διορθώσει τα κακώς κείμενα του έργου και να επισημάνει τις αναγκαίες διορθώσεις, σύμφωνα με την αρχή της επιστημονικής δεοντολογίας. Να αποδώσει στον καθένα ό,τι του αξίζει, ό,τι του αρμόζει. Χρέος του κριτού είναι αυτή ακριβώς η απόδοση δικαιοσύνης, η οποία είναι συνώνυμη της αληθείας. Μόνη επιδίωξη του κριτού είναι να παρουσιαστεί η αλήθεια επάνω στο εξεταζόμενο θέμα. [...] Στο παρόν έργο, πέραν της κριτικής που ασκείται στους συγγραφείς, μας δίδεται η ευκαιρία να ασχοληθούμε και να παρουσιάσουμε πληθώρα προβλημάτων που αφορούν την αρχαιολογία και την ιστορία της χώρας γενικώτερα αλλά και της Μεσσηνίας, καθώς και άλλους τομείς που αφορούν την οργάνωση της παιδείας.
Είναι θέματα που προκύπτουν είτε από τα γραφόμενα των παραπάνω συγγραφέων είτε από το γενικότερο πλαίσιο των αναζητήσεων που απαιτούν μία έρευνα και πληροφόρηση του αναγνωστικού κοινού του παρόντος έργου. Και σε αυτό το σημείο το έργο ξεπερνά το επίπεδο της βιβλιοκρισίας και γίνεται ένα αυτόνομο έργο ιστορικής και αρχαιολογικής παρουσιάσεως και προβληματισμού. Στον σχολιασμό των δεδομένων και στις γνώμες των συγχρόνων μας αρχαιολόγων αντιληφθήκαμε την πρόσθετη αξία που έχουν για τις παλαιότερες εποχές αλλά και για την σύγχρονη εποχή τα πάσης φύσεως τοπωνύμια και μικροτοπωνύμια. Προβληματιστήκαμε για κάποια σημεία και αναρωτηθήκαμε για τον τρόπο συντάξεως των χαρτών. [...] Στο έργο που παρουσιάζουμε εδώ εξετάζουμε τις μονογραφίες ή μελέτες που ασχολούνται με το σύνολο της μεσσηνιακής επικράτειας ή μέρη αυτής, δηλαδή την ιστορία της αρχαιολογικής και της ιστορικής έρευνας στη Μεσσηνία. [...]